BE, reagime ndaj reformave në Hungari
Përveç disa paralajmërimeve drejtuar Budapestit mbi çështjet e demokracisë dhe sundimit të ligjit, BE nuk ka marrë asnjë masë ndëshkuese ndaj Hungarisë
Komisioni Evropian nuk është ende gati të marrë masa kundër Hungarisë, pavarësisht miratimit të një ligji që kufizon lirinë akademike në vend dhe përpjekjeve për të kufizuar lirinë e organizatave të shoqërisë civile. Komisioni Evropian ka përfunduar një analizë ligjore për të parë nëse ligjet e fundit të miratuara nga Hungaria janë në përputhje me rregullat e Bashkimit Evropian. Nënpresidenti i Komisionit të Bashkimit Evropian, Frans Timmermans tha të mërkurën se komisioni arriti në përfundimin se zhvillimet në Hungari duhen diskutuar, por nuk kërkojnë veprime nga Brukseli. Që nga fitorja e Kryeministrit hungarez, Viktor Orban në zgjedhjet e vitit 2010, mediat e pavarura dhe aktiviteti i lirë i shoqërisë civile ka filluar të kufizohet. Ai shpesh kritikon Bashkimin Evropian dhe thotë se është duke punuar për ta transformuar Hungarinë në një "demokraci joliberale". Pavarësisht nënshkrimit të Deklaratës së Romës mbi të ardhmen e bllokut muajin e kaluar, administrata e kryeministrit Orban ka filluar një fushatë të quajtur "ndal Brukselin", që përfshin një anketë mbarëkombëtare në të cilën qytetarët do të pyeten për masat qe qeveria duhet të marrë ndaj politikave kërcënuese. Një ligj i miratuar më parë këtë javë vuri në shënjestër lirinë akademike. Besohet se ligji ka për qëllim të ndërpresë punën e Universitetit Qendror Evropian, i cili është financuar nga miliarderi hungarezo-amerikan George Soros. Dhjetëra mijëra protestues kanë demonstruar kundër projekt-ligjit të arsimit, dhe po kundërshtojnë një ligj që ka në shënjestër organizatat jo-qeveritare. Ligji pritet të miratohet në muajin maj. Eszter Kiss e institutit të politikave Eotvos Karoly thotë se ka pasur disa raste kur dukej se punonjësit e organizatës së saj po përgjoheshin nga qeveria. Zonja Kiss mendon se ligji i ri do t’i stigmatizojë edhe më tej organizatat e shoqërisë civile. Drejtorja e Sindikatës Hungareze për të Drejtat e Civile, Stefania Kapronczay thotë se projektligji nuk do të mbyllë menjëherë organizatat, por ai forcon retorikën negative kundër shoqërisë civile. Zonja Kapronczay shpreson se Bashkimi Evropian do të mbrojë demokracinë dhe lirinë e shprehjes në vend. Komisioni i BE-së tha se në fund të këtij muaji do të bëjë të ditura hapat e ardhshme lidhur me zhvillimet shqetësuese ligjore në Hungari. Agata Gostynska-Jakubowska e Qendrës për Reformën Evropiane thotë se mjetet e BE për të trajtuar çështjet e sundimit të ligjit nuk janë duke funksionuar si duhet. Një raport i fundit i organizatës Freedom House e rendit Hungarinë me rezultatin më të ulët në klasifikimin e nivelit të demokracisë në Evropën Qendrore. Sipas raportit edhe Polonia është duke dështuar. Komisionerja e drejtësisë, Vera Jourová tha më parë këtë javë, se Bashkimi Evropian i ndjek me vëmendje "prirjet shqetësuese" në vende si Hungaria dhe Polonia, të cilat kanë marrë disa paralajmërime nga blloku për çështjet që kanë të bëjnë me demokracinë dhe sundimin e ligjit. Në të dyja vendet ka patur protesta masive, por qeveritë e tyre po vazhdojnë zbatimin e axhendave të tyre. Komisionierja Jourová tha se ajo inkurajon njerëzit që të ngrenë zërin kundër këtyre veprimeve. thotë komisionierja Jourová. Bashkimi Evropian mund të aktivizojë Nenin 7, një masë dënimi që i heq të drejtën e votimit një vendi anëtar. Por, aktivizimi i Nenit 7 kërkon mbështetjen e të gjitha shteteve anëtare dhe është një çështje politike mjaft delikate, e cilësuar si "opsioni bërthamor."